Document ID: /roh_data/filtered/fineweb-2-filterrobots_roh.jsonl.gz/41876

Religiun
Religiun significha ün cuntegn uman chi s'orientescha vers ün esser divin respectivmaing surnatüral o vers ideas. L'origen dal pled nun es cler ed evidaint derivond probabelmaing da la noziun latina "religere", quai voul dir "as liar inavo".
L'istorgia da l'umanità cugnuoscha üna pruna da religiuns chi tendscha da religiuns primitivas stand in colliaziun cun superstiziun fin a talas religiuns chi consistan in sistems spirituals o filosofics.
Sper religiuns chi as restrendschan ad ün unic pajais sco p.ex. il giudaïssem daja otras religiuns chi vegnan nomnadas religiuns mundialas perseguitond il böt da's derasar sül muond inter sainza cunfins etnics. I'l cas dal giudaïssem as pudess eir dir d'üna religiun mundiala schabain ch'ella nun es pel solit activa missiunaricamaing. Tuottüna sta il salüd dal muond e da tuots pövels i'l center da la spranza.
La teoria da plü bod, cha la religiun moura oura plan a plan parallelmaing al svilup da la scienza, nu vala plü. In cuntrari as po verer cha la religiusità s'ha renovada eir in societats modernas.